Document ID: 32007R1305

KOMISSION ASETUS (EY) N:o 1305/2007,
annettu 7 päivänä marraskuuta 2007,
neuvoston asetuksen (EY) N:o 1290/2005 soveltamista koskevista yksityiskohtaisista säännöistä maksajavirastojen kirjanpidon ja meno- ja tuloilmoitusten sekä menojen korvaamista koskevien edellytysten osalta maataloustukirahaston ja maaseuturahaston yhteydessä annetun asetuksen (EY) N:o 883/2006 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (1) ja erityisesti sen 42 artiklan 7 kohdan,
sekä katsoo seuraavaa:
(1)
Komission asetuksen (EY) N:o 883/2006 (2) 16 artiklan 2 kohdan kolmannessa alakohdassa säädetään, että jäsenvaltioiden omalla vastuullaan ennen vuosien 2007-2013 maaseudun kehittämisohjelman hyväksymistä maksamat menot on kokonaisuudessaan ilmoitettava komissiolle ohjelman hyväksymistä seuraavassa ensimmäisessä menoilmoituksessa. Kyseinen sääntö oli tarkoitettu sovellettavaksi ohjelmiin, joita ei ollut hyväksytty ennen 31 päivää maaliskuuta 2007.
(2)
Merkittävä osa ohjelmista voidaan kuitenkin hyväksyä vasta 16 päivän lokakuuta 2007 jälkeen. Ohjelmakauden ensimmäisenä vuonna eli vuonna 2007 suuresta osasta menoja, jotka jäsenvaltiot ovat maksaneet ennen ohjelman hyväksymistä, ei voida tehdä menoilmoitusta riittävän ajoissa, jotta ne voitaisiin ottaa huomioon vuoden 2007 osalta.
(3)
Maaseudun kehittämisohjelmien taloushallinnon helpottamiseksi olisi vahvistettava uusi määräaika, johon mennessä jäsenvaltiot laativat asetuksen (EY) N:o 883/2006 16 artiklan 2 kohdan ensimmäisestä alakohdasta poiketen erityisen täydentävän menoilmoituksen, joka koskee etukäteen suoritettuja maksuja komission 15 päivän lokakuuta ja 12 päivän joulukuuta 2007 välisenä aikana hyväksymien ohjelmien osalta.
(4)
Sen vuoksi asetusta (EY) N:o 883/2006 olisi muutettava.
(5)
Tässä asetuksessa säädetyt toimenpiteet ovat maatalousrahastojen komitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen (EY) N:o 883/2006 16 artiklan 2 kohdan kolmanteen alakohtaan seuraava:
”Lisäksi poiketen siitä, mitä tämän kohdan ensimmäisessä alakohdassa säädetään, komission 15 päivän lokakuuta ja 12 päivän joulukuuta 2007 välisenä aikana hyväksymien ohjelmien osalta maksajavirastojen 15 päivään lokakuuta 2007 saakka etukäteen maksamista menoista on jätettävä erityinen menoilmoitus viimeistään 12 päivänä joulukuuta 2007.”
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä marraskuuta 2007.

Labels: 4
15
19